ORDE do 30 de decembro de 2008 pola que se establecen as bases reguladoras das axudas para o fomento da utilización de maquinaria e equipamentos agrarios en réxime asociativo en Galicia, e se convocan para o ano 2009.
CONSELLERÍA DO MEDIO RURAL — III. OUTRAS DISPOSICIÓNS — 08/01/2009

O emprego de novas tecnoloxías na mecanización e equipamento agrario amparado en modelos de carácter asociativo, contribúe de forma decisiva a que as explotacións agrarias protagonicen un desenvolvemento do sector agrario e en xeral do medio rural, que favoreza unha evolución positiva e constante para afrontar novos retos de futuro.
A introdución de novas tecnoloxías na utilización de maquinaria agrícola e equipamentos ten unha repercusión moi positiva nas vertentes técnica, económica e ambiental das explotacións agrarias.
Tendo en conta a estrutura e dimensión da maioría das explotacións galegas, o elevado custo de adquisición e utlización da maquinaria e equipamentos, os altos custos de amortización que xera a utilización de maquinaria individualmente, entre outros atrancos, fai necesario o impulso de modelos de utilización de maquinaria e equipamentos de forma colectiva orientados a abordar conxuntamente os traballos no eido agrícola, gandeiro e forestal, dado que o medio rural galego conforma un complexo que engloba frecuentemente estes tres sectores dentro da mesma unidade produtiva ou explotación.
Estes modelos melloran a eficiencia dos procesos produtivos nas explotacións agrarias, así como as condicións de traballo, desde a dobre vertente, cuantitativa e cualitativa, e contribúen así á creación de unidades produtivas máis eficientes e sustentables, económico-social e ambientalmente, o que redunda nunha mellora da calidade de vida da poboación dedicada ás actividades agrarias e, por conseguinte, tamén a unha maior fixación da poboación no medio rural.
Estas actuacións enmárcanse dentro do Regulamento (CE) 1698/2005, do Consello, do 20 de setembro de 2005 (DO L 277, do 21 de outubro), relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), o Regulamento (CE) 1974/2006 da Comisión, do 15 de decembro de 2006 (DO L 368, do 23 de decembro), polo que se establecen as disposicións de aplicación do antedito regulamento, así como, polo que respecta aos investimentos incluídos no Plan de innovación tecnolóxica de Galicia, na Orde APA/1127/2006, do 7 de abril (BOE nº 92, do 18 de abril), e na Orde APA/1135/2007, do 26 de abril (BOE nº 102, do 28 de de abril), polas que se modifica a Orde do 19 de febreiro de 1993, sobre medidas de estímulo e apoio para a promoción de novas tecnoloxías en maquinaria e equipamentos agrarios.
Así mesmo, o Regulamento (CE) 1975/2006 da Comisión, do 7 de decembro de 2006 (DO L 368, do 23 de decembro), polo que se establecen disposicions de aplicación do Regulamento CE nº 1698/2005 do Consello, do 20 de setembro de 2005 (DO L 277, do 21 de outubro), no que se refire á aplicación dos procedementos de control e a condicionalidade en relación coas medidas da axuda ao desenvolvemento rural.
As axudas reguladas nesta orde van dirixidas á realización de investimentos para a mellora dos sistemas produtivos das explotacións agrarias no marco normativo anteriormente referido e en concordancia coas liñas estratéxicas comunitarias e estatais, reflectidas tamén na redación do Programa de desenvolvemento rural para o período 2007-2013.
Por todo o exposto, e de acordo co establecido no artigo 30º.1.3 do Estatuto de autonomía de Galicia e, no uso das facultades que me confire o artigo 14 da Lei 9/2007, do 13 de xuño (DOG nº 121, do 25 de xuño), de subvencións de Galicia, así como as competencias que me confire a Lei de réxime financeiro e orzamentario de Galicia, a Lei 1/1983, do 22 de febreiro (DOG nº 23, do 21 de marzo), reguladora da Xunta e da súa Presidencia,
DISPOÑO:
Artigo 1º.-Obxecto.
Esta orde ten por obxecto establecer as bases das axudas para o fomento da utilización de maquinaria e equipamentos agrarios en réxime asociativo en Galicia, e convocalas para o ano 2009, en réxime de concorrencia competitiva. As bases reguladoras publicaranse na páxina web oficial da Consellería do Medio Rural:
http://mediorural.xunta.es/
Artigo 2º.-Definicións.
Para os efectos desta orde entenderase por:
1. Explotación agraria: o conxunto de bens e dereitos organizados empresarialmente pola/s persoa/s titular/es no exercicio da actividade agraria, primordialmente con fins de mercado, e que constitúe en si mesma unha unidade técnico-económica.
2. Titular da explotación: a persoa física ou xurídica que exerce a actividade agraria, organizando os bens e dereitos integrantes da explotación con criterios empresariais e asumindo os riscos e as responsabilidades civil, social e fiscal que poidan derivar da xestión da explotación.
3. Agricultor/a profesional: a persoa física titular dunha explotación agrícola, gandeira ou forestal, que requira un volume de emprego de polo menos unha unidade de traballo anual e que obteña polo menos o 25 por cento da súa renda de actividades agrarias.
4. Agricultor/a mozo/a: a persoa que cumprise os dezaoito anos e non cumprise os corenta anos e exerza ou pretenda exercer a actividade agraria.
5. Unidade de traballo agrario (UTA): o traballo efectuado por unha persoa dedicada a tempo completo, cun mínimo de 1.920 horas durante un ano, á actividade agraria.
6. Especial interese social: condición de aquelas entidades que desenvolven as súas actividades propias nun subsector agrario especialmente sensible (horta, fruticultura, viña, ...), e ao mesmo tempo son consideradas estratéxicas ben por razóns da súa dimensión ou ben pola súa particular localización e dispersión, en especial as zonas de montaña, segundo o definido no artigo 36º letra a), punto i) do Regulamento CEE 1698/2005, do 20 de setembro de 2005 (DO L 277, do 21 de outubro).
Sección primeira
Bases reguladoras
Artigo 3º.-Ámbito de aplicación.
O ámbito de aplicación desta orde será o territorio da Comunidade Autónoma de Galicia.
Artigo 4º.-Beneficiarios.
Poderán ser beneficiarios das axudas reguladas nesta orde:
1. As cooperativas agrarias que teñen como obxecto social prioritario a adquisición e a utilización de maquinaria de carácter agropecuario ou agroforestal en común, denominadas convencionalmente cooperativas de utilización de maquinaria agrícola, en diante CUMA, sociedades agrarias de transformación, en diante SAT, que teñan como obxecto social prioritario a utilización de maquinaria de carácter agropecuario ou agroforestal en común, e as cooperativas agrarias con sección específica de maquinaria agrícola segundo o artigo 9 da Lei 5/1998, do 18 de decembro (DOG nº 251, do 30 de decembro), de cooperativas de Galicia.
2. O resto de cooperativas agrarias que adquiran maquinaria e equipamentos de carácter agropecuario ou agroforestal para prestar servizos aos seus socios.
3. As cooperativas de explotación comunitaria da terra e as SAT, procedentes da fusión de alomenos dúas explotacións, nos 5 anos posteriores á súa constitución.
4. As asociacións de viticultores formalmente constituídas, só no caso de investimentos en instalacións e equipamento de sistemas mecánicos patentados e homologados para o transporte de produtos vinculados á fase da produción vitícola.
Artigo 5º.-Finalidade.
Os fins que se pretende acadar con esta orde son os seguintes:
1. Promover a utilización de maquinaria e equipamentos de carácter agropecuario ou agroforestal en réxime asociativo.
2. Promover a construción e/ou adquisición e utilización en réxime asociativo de certas edificacións e instalacións relacionadas co proceso produtivo das explotacións agrarias.
3. Fomentar a introdución de novas tecnoloxías no emprego de maquinaria e equipamentos.
4. Racionalizar os custos de mecanización, incrementar os mecanismos de seguridade no traballo, reducir as emisións contaminantes e fomentar o aforro enerxético, na procura dunha mellora da calidade de vida no medio rural.
Artigo 6º.-Requisitos e obrigas comúns dos beneficiarios.
1. Con carácter xeral, o número mínimo de socios da entidade solicitante será de:
a) 6 socios nas CUMA e SAT que teñan como obxecto social prioritario a utilización de maquinaria de carácter agropecuario ou agroforestal e cooperativas agrarias recollidas nos puntos 1 e 2 do artigo 4º. Naquelas entidades en que estea xustificado por razóns do seu especial interese social, segundo a definición do artigo 2º desta orde, o número de socios poderá ser igual ou maior de 4.
b) 4 socios nas cooperativas de explotación comunitaria da terra, e 3 socios nas SAT, recollidas no punto 3 do artigo 4º, segundo a normativa específica para cada unha destas entidades.
c) 10 socios no caso de asociacións de viticultores formalmente constituídas.
2. Xustificar a necesidade e viabilidade dos investimentos segundo a documentación requirida nos puntos 8 e 9 do artigo 13º.
3. As entidades beneficiarias non poden vender, doar nin ceder en uso os bens obxecto de subvención antes de 5 anos ou de que remate o seu prazo de amortización, salvo por causa técnica xustificada e acreditada documentalmente, en concordancia co artigo 29º da Lei 9/2007, do 13 de xuño (DOG nº 121, do 25 de xuño), de subvencións de Galicia.
4. No caso das construcións, deberase achegar no momento da solicitude licenza de obra ou, no seu defecto, solicitude desta e cualificación urbanística da parcela onde se pretenda construír e compromiso de achegar a licenza de obra antes da última certificación.
5. No caso de adquisición do inmoble, certificado de taxador independente, debidamente acreditado e inscrito no correspondente rexistro oficial, do valor do inmoble, entendendo que só se subvencionarán aqueles que se destinen exclusivamente para os conceptos subvencionables recollidos nesta orde.
6. En todos os casos de construcións ou instalacións fixas e equipamento vinculado a elas, deberán achegar copia cotexada da licenza de actividade municipal ou documentación acreditativa equivalente.
7. Toda a maquinaria propiedade das entidades beneficiarias é para uso exclusivo dos seus socios nas súas explotacións. Para favorecer unha maior eficiencia na súa utilización, poderase compartir a maquinaria entre varias entidades que subscriban entre si acordos de cooperación, e/ou servizos a terceiros, sempre que non superen o 40% do total das actividades realizadas.
8. As CUMA e SAT que teñan como obxecto social prioritario a utilización de maquinaria de carácter agropecuario ou agroforestal en común, e as cooperativas agrarias recollidas nos puntos 1 e 2 do artigo 4º están obrigadas a levar ao día un libro de rexistro da súa maquinaria, así como un programa de control e xestión específico para ela, que lles permita establecer e analizar os seus custos.
9. A maquinaria obxecto de axuda deberá estar inscrita no Rexistro Oficial de Maquinaria Agrícola (ROMA) e matriculada cando a tipoloxía da máquina o requira.
10. No caso de adquisición de equipamentos de tratamentos fitosanitarios, deberán achegar a certificación de ter pasado o plan oficial de revisión regulado polas normas EN 13790/1 e EN 13790/2, segundo o tipo de cultivo de que se trate, alomenos unha vez cada dous anos.
11. No caso de investimentos en instalacións e equipamento de sistemas mecánicos para o transporte de produtos vinculados á fase da produción vitícola, deberán achegar documentación acreditativa da súa homologación.
Artigo 7º.-Requisitos específicos para as CUMA e SAT que teñan como obxecto social prioritario a adquisición e utilización en común de maquinaria de carácter agropecuario ou agroforestal.
1. Nas entidades de nova constitución, a maioría dos seus socios teñen que ser agricultores profesionais, agás que por razóns do seu especial interese social, segundo a definición do artigo 2º desta orde, estea xustificado non ter en conta esta limitación.
2. Os socios deberán permanecer na entidade un mínimo de 5 anos, excepción feita dos supostos de baixa xustificada previstos nos seus estatutos.
3. A entidade está obrigada a establecer as garantias necesarias cos seus socios, en particular no caso de baixas non xustificadas co fin de salvagardar a súa estabilidade económica e un correcto funcionamento.
4. As entidades deberán establecer no seu RRI as medidas de carácter económico e de funcionamento en que se determine o modelo de imputación dos custos fixos en función do uso da maquinaria e equipamentos, co fin de conseguir acadar modelos asociativos con vocación de permanencia. As condicións mínimas de carácter funcional que se establecerán no RRI deben alomenos recoller os aspectos mínimos de carácter económico e funcional tidos en conta no estudo técnico-económico de viabilidade.
5. Os socios da entidade están obrigados a utilizar nas súas explotacións os bens obxecto da axuda, por un período mínimo de 5 anos, nos termos establecidos e asinados no RRI.
Artigo 8º.-Requisitos específicos para as cooperativas agrarias.
1. As cooperativas agrarias con sección específica de maquinaria ou que presten servizo de maquinaria agrícola e/ou agroforestal aos seus socios, procurarán que os servizos ofertados cheguen á maior parte dos socios e, salvo razóns de extraordinaria inviabilidade económica ou material, a todos os socios que así o demanden, con prioridade aos agricultores profesionais.
2. Estas entidades asociativas deberán establecer as medidas de carácter económico en que se determine o modelo de imputación dos custos fixos en función do uso da maquinaria. Establecerán así mesmo, as normas internas de funcionamento, que serán necesariamente coñecidas polo conxunto dos socios e suficientes para garantir a continuidade do servizo de maquinaria e favorecer a súa viabilidade económica e funcional.
3. Estas entidades asociativas deberán acreditar un importe neto da cifra de negocio anual de polo menos 600.000 , agás que por razóns do seu especial interese social, segundo a definición do artigo 2º desta orde, estea xustificado non ter en conta este requisito.
Artigo 9º.-Conceptos subvencionables e contía económica das axudas ás CUMA e SAT que teñen como obxecto social prioritario a utilización de maquinaria de carácter agropecuario ou agroforestal e ás cooperativas agrarias, recollidas nos puntos 1 e 2 do artigo 4º.
Con carácter xeral, exceptuando aqueles casos en que se indica outra porcentaxe, a intensidade máxima de axuda non superará o 40% do investimento auxiliable, agás se a entidade está situada nunha zona desfavorecida, segundo o definido no artigo 36º letra a) punto i), do Regulamento CEE 1698/2005, do 20 de setembro de 2005 (DO L 277, do 21 de outubro), caso no que a axuda poderá acadar o 50% do investimento auxiliable.
1. Adquisición de maquinaria agrícola.
a) No caso das CUMA e SAT que teñen como obxecto social prioritario a utilización de maquinaria de carácter agropecuario ou agroforestal en común, e cooperativas agrarias con sección específica de maquinaria recollidas no punto 1 do artigo 4º, aplicaránselles as porcentaxes máximas descritas na táboa que segue, para o cálculo da intensidade de axuda sobre o investimento:
Ver referencia pdf "00500D006P086.PDF"
b) Cando a maquinaria adquirida veña dotada de melloras tecnolóxicas que repercutan favorablemente no aforro enerxético e na diminución da contaminación atmosférica, na supresión de mecanismos de alto risco, ou sexan máquinas polivalentes ou máquinas orientadas ao sector agroforestal e aboadoras e/ou equipamentos de tratamentos fitosanitarios, das tipoloxías seleccionadas de acordo cos criterios elaborados conxuntamente pola Dirección Xeral de Agricultura do Ministerio de Medio Ambiente e Medio Rural e Mariño, e as estacións de ensaios especificas para este tipo de máquinas, a axuda poderá ser incrementada nun 5%. O Ministerio de Medio Ambiente e Medio Rural e Mariño difundirá e actualizará esta relación a través da súa páxina web:
http://www.mapa.es/es/agricultura/pags/maquinariaagricola/renovacion.htm
c) Para as cooperativas agrarias recollidas no punto 2 do artigo 4º, a axuda poderá chegar ata o 35% do investimento auxiliable, e ata o 40% no caso das máquinas descritas no punto 1), letra b) deste artigo.
d) A subvención poderá chegar ata un máximo de 50.000 euros por entidade beneficiaria. Excepcionalmente, por razóns da súa importancia social, económica ou estratéxica para o contorno en que se desenvolve o proxecto, poderase incrementar este límite ata os 300.000 euros.
e) En ningún caso se subvencionará a mera reposición ou adquisición de maquinaria de segunda man ou usada, nin se considerarán subvencionables o IVE e outros impostos que sexan recuperables.
f) Non se apoiarán investimentos en maquinaria ou equipamentos relacionados coa transformación e comercialización de produtos agrarios nin máquinas de pequena significación, para os efectos do conxunto dos socios da agrupación.
g) As subvencións á maquinaria e equipamentos de carácter agroforestal quedan restrinxidas á maquinaria incluída no Plan de innovación tecnolóxica necesaria para plantación, limpeza, roza, transporte, equipamentos de implementación da seguridade no conxunto da maquinaria utilizada, así como as máquinas e equipamentos necesarios para as prácticas culturais e silvícolas propias deste sector.
h) Non será subvencionable ningunha iniciativa nova de mecanización en común naquelas áreas onde o alto grao de implantación desta actividade poida ter xa cubertas as necesidades nesta materia.
2. Gastos en estudos técnico-económicos de viabilidade sobre os investimentos obxecto de axuda, ata un máximo de 2.000  de subvención. Cando a dimensión do proxecto e a complexidade da análise sexan elevados, a subvención máxima poderá chegar ata un máximo de 2.500 .
3. Construción ou adquisición de almacéns para maquinaria e investimentos relacionados con estes, así coma o equipamento básico de taller para labores de mantemento e reparación:
a) A subvención poderá chegar ata un máximo de 100.000  por entidade beneficiaria.
b) O investimento auxiliable máximo por metro cadrado construído, incluídas todas as instalacións básicas, non superará a contía de 130 /m2. Esta contía poderá incrementarse nun 35% cando o material de construción sexa maioritariamente a madeira. Os investimentos relacionados con esta epígrafe, tales como instalacións conexas necesarias para o desenvolvemento da actividade, pavimentacións exteriores, pechamentos perimetrais, etc., serán considerados segundo as facturas ou orzamentos pro forma presentados, computándoos á parte do módulo previsto.
4. Construción ou adquisición de instalacións para o almacenaxe e distribución de combustible para o uso propio da entidade e para o servizo dos seus asociados, e adquisición de equipamento para o mesmo fin.
5. Construción ou adquisición de instalacións para o lavado de maquinaria e apeiros para o uso propio da entidade e para o servizo dos seus asociados, e adquisición de equipamento para o mesmo fin.
6. Construción de balsas de xurro de carácter comunitario, co fin de favorecer o seu uso como fertilizante de xeito eficiente, e de modo correcto dende o punto de vista agrario e ambiental, do conxunto das explotacións do mesmo contorno.
7. Instalacións e equipamento de sistemas mecánicos patentados e homologados, en terreos de produción vitícola cunha pendente maior do 15%, para o transporte de produtos vinculados á fase da produción, sempre e cando resulten beneficiados por este investimento alomenos 2 viticultores.
8. Instalacións fixas e equipamentos para silos destinados á almacenaxe de fertilizantes a granel.
9. Construción e/ou adquisición de instalacións para o almacenamento de forraxes ensiladas para grupos de explotacións próximas ou estremeiras, nas seguintes condicións:
a) Con caráter xeral alo menos o 70% das instalacións das explotacións integrantes do proxecto de silos en común atoparase nun raio de 2 km, sen superar en ningún caso os 3 km. Así mesmo, o 70% da SAU estará dentro dun raio de 3 km do centro de ensilaxe.
b) O investimento máximo suxeito a subvención por metro cúbico construído non superará a contía de 40 .
10. Gastos vinculados ás epígrafes anteriores: honorarios de proxecto, dirección e certificación final de obra, e programas informáticos específicos de maquinaria, preferentemente o Agromaq XM, cos seguintes límites máximos:
a) Honorarios de proxecto: o investimento auxiliable máximo será do 3% do orzamento do proxecto en obra civil.
b) Dirección e certificación final de obra: o investimento auxiliable máximo será do 2% do orzamento do proxecto en obra civil.
c) Programas informáticos: ata un máximo de 1.000  de subvención.
Artigo 10º.-Conceptos subvencionables e contía económica das axudas ás cooperativas de explotación comunitaria da terra e SAT procedentes de fusión, recollidas no punto 3 do artigo 4º.
Con carácter xeral, exceptuando aqueles casos en que se indica outra porcentaxe, a intensidade máxima de axuda non superará o 40% do investimento auxiliable, agás se a entidade está situada nunha zona desfavorecida, segundo o definido no artigo 36º letra a) punto i), do Regulamento CEE 1698/2005, do 20 de setembro de 2005 (DO L 277, do 21 de outubro), caso en que a axuda poderá acadar o 50% do investimento auxiliable.
1. Adquisición de maquinaria:
a) A axuda poderá chegar ata o 35% do investimento auxiliable, e ata o 40% no caso das máquinas descritas no punto 1), letra b) deste artigo.
b) Cando a maquinaria adquirida veña dotada de melloras tecnolóxicas que repercutan favorablemente no aforro enerxético e na diminución da contaminación atmosférica, na supresión de mecanismos de alto risco, ou sexan máquinas polivalentes ou máquinas orientadas ao sector agroforestal, e fertilizadoras e/ou equipamentos de tratamentos fitosanitarios, das tipoloxías seleccionadas de acordo cos criterios elaborados conxuntamente pola Dirección Xeral de Agricultura do Ministerio de Medio Ambiente e Medio Rural e Mariño, e as estacións de ensaios específicas para este tipo de máquinas, a axuda poderá ser incrementada nun 5%. O Ministerio de Medio Ambiente e Medio Rural e Mariño difundirá e actualizará esta relación a través da súa páxina web:
http://www.mapa.es/es/agricultura/pags/maquinariaagricola/renovacion.htm
c) A subvención máxima para o conxunto de investimentos non poderá superar os 12.000  por explotación fusionada, e poderase incrementar nun 10% cando a metade dos socios da entidade resultante da fusión sexan agricultores mulleres ou mozos, segundo a Lei 19/1995, do 4 de xullo (BOE nº 159, do 5 de xullo), de modernización de explotacións.
d) A subvención poderá chegar ata un máximo de 50.000 euros por entidade beneficiaria. Excepcionalmente, por razóns do seu especial interese social, segundo o definido no artigo 2º desta orde, poderase incrementar este límite ata os 60.000 euros.
e) En ningún caso se subvencionará a mera reposición ou adquisición de maquinaria de segunda man ou usada, nin se considerarán subvencionables o IVE e outros impostos que sexan recuperables.
f) Non se apoiarán investimentos en maquinaria ou equipamentos relacionados coa transformación e comercialización de produtos agrarios nin máquinas de pequena significación, para os efectos do conxunto dos socios da agrupación.
g) Priorizarase a adquisición de maquinaria orientada a favorecer a utilización de fertilizantes orgánicos, así como aquelas que substitúan os labores de escardadura química.
2. Gastos en estudos técnico-económicos de viabilidade sobre os investimentos obxecto de axuda, ata un máximo de 600  de subvención.
Artigo 11º.-Criterios de valoración.
Para a selección das peticións que se aproben, así como para establecer as porcentaxes de axuda, teranse en conta os seguintes criterios:
1. Atendendo á tipoloxía da entidade solicitante:
a) Cooperativa agraria con sección específica de maquinaria ou CUMA: 6 puntos.
b) Cooperativa agraria con servizo de maquinaria: 5 puntos.
c) SAT que teña por obxecto social prioritario a utilización de maquinaria agrícola en común: 4 puntos.
d) SAT procedente de fusión ou cooperativa de explotación comunitaria da terra: 3 puntos.
e) Asociación de viticultores: 3 puntos.
2. Atendendo á súa localización e actividade:
a) Subsector agrario especialmente sensible, ou as que desenvolven a súa actividade en zona de montaña: 10 puntos.
b) Outras zonas desfavorecidas: 4 puntos.
3. Atendendo á porcentaxe de mulleres que integren o consello reitor da entidade solicitante:
a) Do 40% ó 50%: 3 puntos.
b) > 50%: 5 puntos.
4. Atendendo á tipoloxía do investimento maioritario:
a) Maquinaria orientada a favorecer a utilización de abonos orgánicos así como aquelas que substitúan os labores de escardadura química, orientadas á produción ecolóxica: 5 puntos.
b) Maquinaria de preparación, fertilización, sementeira, colleita, almacenamento, distribución de forraxes e de aplicación de fitosanitarios, maquinaria agroforestal, sistemas mecánicos alternativos en terreos de produción vitícola: 4 puntos.
c) Adquisición de cisternas e batedores de xurro, separadores de esterco sólido/líquido, e outras tecnoloxías aplicadas á utilización agronómica de xurros e estercos: 3 puntos.
d) Construción ou adquisición de almacéns de maquinaria e instalacións conexas necesarias, instalacións de almacenaxe e distribución de combustibles, instalacións de lavado de maquinaria, instalacións para o almacenamento de forraxes ensiladas e construción de balsas de xurro, e o seu equipamento: 2 puntos.
Artigo 12º.-Solicitudes.
1. As solicitudes de axuda presentaranse segundo o modelo que se xunta, que se compón dos seguintes anexos:
a) Anexo I: instancia de solicitude.
b) Anexo II: relación das liñas de axuda solicitadas.
c) Anexo III: relación de documentación xeral que se achega.
d) Anexo IV: relación de documentación específica que se achega, para as CUMA, SAT que teñan como obxecto social prioritario a utilización de maquinaria de carácter agropecuario ou agroforestal en común, e cooperativas agrarias, recollidas nos parágrafos 1 e 2 do artigo 4º, que se achega.
e) Anexo V: certificación do acordo de solicitude de subvención.
f) Anexo VI: certificación dos compromisos e obrigas exixidas na orde.
g) Anexo VII: declaración dos compromisos dos socios das entidades recollidas no artigo 4º punto 1.
h) Anexo VIII: investimentos incluídos no Plan de Innovación Tecnolóxica.
2. As solicitudes deben vir debidamente cubertas e asinadas polo/a presidente/a ou polo/a representante legal da entidade peticionaria. Os anexos é imprescindible cubrilos correctamente na súa totalidade. Coas solicitudes achegarase a documentación que se detalla nos artigos 13º, 14º e 15º desta orde, segundo corresponda.
3. No caso das entidades asociativas agrarias que estean en trámites de constitución, a solicitude de axuda poderá facela a comisión promotora, que estará formada alomenos por tres membros, actuando un deles/delas como presidente/a e outro/a como secretario/a.
4. As solicitudes dirixiranse ao conselleiro de Medio Rural. Presentaranse preferentemente no rexistro xeral da Xunta de Galicia nos servizos centrais, ou do xeito previsto no artigo 38º da Lei 30/1992, do 26 de novembro (BOE nº 285, do 27 de novembro), de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro (BOE nº 12, do 14 de xaneiro). No caso de envío por correo, farase de acordo co regulamentariamente previsto no artigo 31º do Real decreto 1829/1999, do 3 de decembro, polo que se aproba o regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo, do servizo postal universal e de liberalización dos servizos postais, que se presentará en sobre aberto, co obxecto de que na cabeceira da primeira folla do documento que se queira enviar se faga constar, con claridade, o nome da oficina e a data, o lugar, a hora e minuto da súa admisión.
5. Non se admitirán como subvencionables os investimentos realizados ou iniciados con anterioridade á presentación da solicitude de axuda. No caso de instalacións fixas e construcións, non se admitirán como subvencionables os investimentos realizados ou iniciados con anterioridade á confirmación por escrito por parte desta consellería, de que o proxecto cumpre as condicións de subvencionabilidade, co fin de autorizar o inicio das obras de instalacións fixas e construcións. Para estes efectos, considerarase como inicio do investimento o comezo do traballo de construción ou o primeiro compromiso que obriga legalmente á realización dos investimentos. Sen embargo, non se considerará inicio do investimento a realización do proxecto ou estudios de viabilidade previos, que serán subvencionables se están realizados con posterioridade á publicación desta orde, e cumpren o resto dos requisitos establecidos nela.
6. A presentación da solicitude de concesión de axuda ou subvención polo interesado suporá a autorización ao órgano xestor para solicitar as certificacións que teñan que emitir a Axencia Estatal da Administración Tributaria, a Tesouraría Xeral da Seguridade Social e a Consellaría de Economía e Facenda da Xunta de Galicia, segundo o previsto na Lei 9/2007, do 13 de xuño (DOG nº 121, do 25 de xuño), de subvencións de Galicia.
7. Así mesmo, de acordo co establecido na disposición primeira do Decreto 132/2006, do 27 de xullo (DOG nº 53, do 9 de agosto), de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Artigo 13º.-Documentación xeral.
1. Copia cotexada do CIF da entidade solicitante, así como do DNI do/a seu/súa presidente/a ou representante legal.
2. No caso de novas entidades que presenten por 1ª vez solicitudes de axudas, copia cotexada da escritura de constitución e inscrición rexistral. Se se encontrara en fase de constitución, presentarase a composición da comisión promotora e solicitude de inscrición no rexistro ou, de ser o caso, solicitude da cualificación previa dos estatutos antes da finalización do prazo de presentación de solicitudes de axuda. Neste caso a concesión da axuda quedará condicionada á constitución efectiva da entidade.
3. Copia cotexada dos estatutos da entidade.
4. Copia cotexada da declaración do imposto de sociedades do último exercicio económico. No caso das entidades de nova constitución, presentarán copia cotexada do impreso de alta no censo de actividades económicas.
5. As entidades solicitantes presentarán copia cotexada ou certificación da acta da reunión do consello reitor, segundo o modelo do anexo V, na cal se:
a) Aproba realizar os investimentos para os que se vai pedir a subvención.
b) Acorda solicitar a subvención.
c) Autoriza a persoa encargada dos trámites.
6. Certificación da entidade solicitante, segundo o modelo do anexo VI, sobre os seguintes aspectos:
a) Cumprimento dos requisitos necesarios para acollerse a esta orde de axudas, así como das obrigas e compromisos que se establecen nos artigos 6º, 7º e 8º.
b) Autenticidade dos datos facilitados e da documentación presentada.
c) Compromiso de facilitar a documentación complementaria que se poida requirir, así como de permitir as comprobacións e inspeccións que, para o efecto, esta administración considere oportunas.
d) Compromiso da entidade asociativa conforme os investimentos subvencionados só se utilizarán nas explotacións que cumpran as normas mínimas comunitarias en materia de ambiente, hixiene e benestar animal.
7. Declaración do conxunto de todas as solicitudes de axuda, efectuadas ou concedidas para o mesmo proxecto polas distintas administracións públicas.
8. Memoria xustificativa asinada polo/a presidente/a ou representante legal da entidade, que inclúa como mínimo os seguintes puntos:
a) Situación actual: actividades que se desenvolven, marco xeográfico, datos básicos da estrutura das explotacións dos socios beneficiados, características da maquinaria e equipamentos existentes, instalacións dispoñibles, tipo de manexo e aproveitamento da superficie agraria útil (SAU) e gando, etc.
b) Relación nominal dos socios e, de ser o caso, dos agricultores aos cales se lles vai prestar o servizo, incluíndo NIF, enderezo e condición de socio ou non socio.
9. Estudo técnico-económico de viabilidade, en concordancia coa memoria, elaborado por técnico ou equipo técnico competente e formalmente independente da entidade solicitante que, polo menos, na súa vertente técnica deberá ser asinado por un titulado universitario na rama agraria, debendo acreditarse documentalmente. O estudo deberá xustificar a mellora do rendemento global das explotacións agrícolas beneficiarias do investimento ou servizo obxecto de axuda, e incluirá:
a) Investimentos que se veñan realizar, con base na xustificación das súas necesidades.
b) Descrición técnica.
c) Carga de traballo prevista.
d) Rendementos previstos.
e) Orzamento desagregado.
f) Custos horarios.
g) Financiamento previsto.
h) Análise económica da súa viabilidade.
10. Certificación de que os investimentos obxecto de axuda e as explotacións agrarias que se beneficien do seu servizo, cumpren as normas mínimas comunitarias en materia de ambiente, hixiene e benestar animal.
11. Certificación bancaria asinada e orixinal do número de conta en que se solicita o ingreso da subvención.
12. No caso de maquinaria automotriz con melloras tecnolóxicas ou outras implementacións recollidas no punto 1), letra b) do artigo 9º ou no punto 1), letra b) do artigo 10º desta orde, presentarase certificación do fabricante, segundo modelo dispoñible no enderezo electrónico: www.mapa.es/es/agricultura/pags/maquinariaagricola/renovacion.htm ou documentación equivalente, de cumprimento da normativa específica de emisións contaminantes ou aforro enerxético, ou daquel aparello que impoña mellora tecnolóxica, sexa cal sexa.
13. No caso doutra maquinaria ou apeiros dotados con melloras tecnolóxicas, achegarase certificación do fabricante da implementación da dita mellora e das súas características técnicas.
14. Compromiso de presentar anualmente a certificación de ter pasado a revisión oficial á que se refire o apartado 10 do artigo 6º.
15. De acordo co artigo 29 da Lei 9/2007, do 13 de xuño (DOG nº 121, do 25 de xuño), de subvencións de Galicia, cando o importe do investimento subvencionable supere a contía de 30.000 euros no caso de obra, ou de 12.000 euros no suposto de subministración de bens de equipamento ou prestación de servizos por empresas de consultoría ou asistencia técnica, o beneficiario deberá presentar como mínimo tres ofertas de diferentes provedores, con carácter previo á entrega do ben ou á contratación do compromiso para a prestación do servizo, agás nos casos en que polas especiais características dos gastos subvencionables non exista no mercado suficiente número de entidades que o subministren ou presten.
A elección destas ofertas realizarase conforme criterios de eficiencia e economía, debendo xustificarse expresamente nunha memoria a elección, cando non recaia na proposta económica máis vantaxosa.
Artigo 14º.-Documentación específica para as CUMA, SAT que teñen como obxecto social prioritario a utilización de maquinaria de carácter agropecuario ou agroforestal en común, e cooperativas agrarias, recollidas nos puntos 1 e 2 do artigo 4º.
1. De ser o caso, engadir á memoria descrita no punto 8 do artigo 13º xustificación documental que constate, de forma razoada e suficiente, que por razón do seu especial interese social, segundo a definición do artigo 2º desta orde, non se deban ter en conta determinados requisitos e obrigas recollidos nela.
2. Copia cotexada do acordo asembleario no que se acorda o RRI, así como copia literal deste.
3. As entidades asociativas agrarias que xa solicitasen axudas para o mesmo fin en exercicios anteriores, deberán presentar:
a) Copia cotexada do libro de rexistro da maquinaria, así como do programa de control e xestión dela, en soporte dixital, correspondente ao ano anterior á solicitude, que inclúa xustificación da imputación de custos fixos.
b) Relación informatizada de usuarios dos servizos de maquinaria da entidade, especificando a súa condición de socios ou non socios e o importe facturado a cada un deles.
4. En caso de entidades de nova creación ou que poñan en marcha novos servizos, xustificación acreditativa de que máis do 50% dos socios que utilizan os servizos obxecto de axuda son agricultores profesionais, mediante algún dos seguintes documentos:
a) Copia cotexada da última declaración do IRPF e da cotización á Seguridade Social no réxime especial agrario ou no réxime especial de traballadores por conta propia ou autónomos, en función da súa actividade agraria ou outras acreditadas coa presentación do informe de vida laboral. Así mesmo, presentarán documentación acreditativa de seren titulares de explotación.
b) Certificación de que a súa explotación está cualificada como prioritaria.
c) Quedan exceptuadas as entidades en que estea xustificado non ter en conta este requisito, por razón do seu especial interese social, segundo a definición do artigo 2º desta orde.
5. As entidades asociativas agrarias que formen parte ou participen en proxectos de integración, deberán acreditar a constitución formal da nova entidade asociativa e o proceso levado a cabo. No caso de intercooperación presentarán convenio ou acordo que recolla os requisitos establecidos nesta orde e no cal se estableza o marco de cooperación na utilización de maquinaria de carácter agropecuario ou agroforestal, para poderen solicitar e beneficiarse das axudas que se establecen nesta orde.
6. Nas CUMA e SAT que teñan como obxecto social prioritario a adquisición e utilización en común de maquinaria de carácter agropecuario e agroforestal, os socios deberán presentar un documento de compromiso, asinado polo interesado, de utilización dos bens obxecto da axuda por un período mínimo de cinco anos desde a data de concesión da axuda, segundo anexo VII.
7. No caso de construcións, incluída a obra civil ligada ás instalacións, presentarase memoria, anteproxecto ou proxecto que inclúan como mínimo unha desagregación do investimento por unidades de obra, o seu custo unitario e os planos necesarios para a súa definición. Así mesmo, deberase xuntar copia cotexada da licenza de obra ou, no seu defecto, copia cotexada da súa solicitude, copia da cualificación urbanística da parcela e documento en que conste o compromiso de presentar a licenza de obra antes da última certificación.
8. No caso de adquisición de inmobles presentarase certificado de taxador independente debidamente acreditado e inscrito no correspondente rexistro oficial, acompañada de bosquexo do establecemento e a súa situación.
9. No caso de construcións, instalacións fixas e equipamento vinculado a elas, licenza municipal ou documentación acreditativa equivalente.
10. No caso de instalacións e equipamento de sistemas mecánicos para o transporte da produción vitícola, documento acreditativo de que o sistema mecánico está homologado.
11. No caso de investimentos recollidos nos números 6 e 9 do artigo 9º, estudo técnico detallado da súa localización, dimensionamento e modo de xestión, baseado nos datos propios do conxunto das explotacións participantes (superficie agraria útil SAU, número de animais e a súa equivalencia en unidades de gando maior UGM, modo de manexo, ...), que no caso da utilización dos xurros, debe reflectir o modelo de xestión baseado no manexo da SAU e na capacidade de extracción dos cultivos previstos, e acompañado da documentación acreditativa correspondente.
Artigo 15º.-Documentación específica para as cooperativas de explotación comunitaria da terra e SAT procedentes de fusión, recollidas no punto 3 do artigo 4º.
1. Relación das explotacións participantes na fusión e certificado acreditativo da súa titularidade.
2. No caso de que o 50% ou máis dos socios da entidade resultante sexan agricultores mulleres ou mozos, copia cotexada dos seus DNI coa data de nacemento lexible.
Artigo 16º.-Tramitación.
1. As unidades administrativas receptoras remitirán no prazo máis breve posible as solicitudes de axuda recibidas á Direción Xeral de Produción, Industrias e Calidade Agroalimentaria, para que o servizo competente comprobe que a solicitude e a documentación presentada reúnen os requisitos exixidos nesta orde e que as actuacións e investimentos incluídos na solicitude de axuda non se iniciaron fóra dos prazos permitidos pola normativa vixente.
2. Se os impresos de solicitude non están debidamente cubertos, se non se achega a documentación establecida ou se o expediente presenta defectos corrixibles, requirirase o interesado para que nun prazo máximo de dez días, emende os erros ou presente os documentos preceptivos, coa advertencia de que, de non facelo, se considerará que por desiste da súa petición, logo de resolución, de conformidade co disposto no artigo 71º da Lei 30/1992, do 26 de novembro (BOE nº 285, do 27 de novembro), de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro (BOE nº 12, do 14 de xaneiro).
3. O órgano competente para levar a cabo a tramitación desta orde de axudas é a Dirección Xeral de Produción, Industrias e Calidade Agroalimentaria. A avaliación das solicitudes levaraa a cabo por órgano colexiado, composto polo subdirector xeral competente en produción agraria sustentable e fomento asociativo, o xefe de servizo competente en fomento asociativo agrario, un xefe de área ou sección e un xefe de negociado, que actuará como secretario. O órgano colexiado valorará as solicitudes de axuda segundo os criterios establecidos e formulará proposta de concesión ao director xeral de Produción, Industrias e Calidade Agroalimentaria que, pola súa vez, a elevará ao conselleiro do Medio Rural.
Artigo 17º.-Resolución.
1. O conselleiro do Medio Rural resolverá sobre a aprobación das axudas solicitadas en réxime de concorrencia competitiva, axustándose aos principios de publicidade, concorrencia, obxectividade, transparencia, igualdade e non-discriminación.
2. Seguidamente notificaráselles ás entidades asociativas beneficiarias a resolución de concesión da subvención e o seu importe previsto, segundo as normas e criterios establecidos nesta orde, así como en función das solicitudes presentadas e da dotación orzamentaria existente. De todas formas, o pagamento queda supeditado a súa correcta xustificación.
3. O prazo para resolver o procedemento será de seis meses contados a partir da data de remate de presentación de solicitudes. Transcorrido este prazo sen recibir notificación de resolución favorable, o interesado poderá entender desestimada a axuda solicitada.
Artigo 18º.-Incompatibilidade.
As subvencións reguladas por esta orde son incompatibles con calquera outra axuda das administracións públicas para a mesma finalidade.
Artigo 19º.-Xustificación e pagamento.
1. A xustificación do gasto correspondente aos investimentos subvencionables deberase realizar segundo o prazo establecido na resolución de concesión e antes do 1 de decembro de cada anualidade. O beneficiario poderá solicitar unha prórroga motivada antes de vencer o prazo para a xustificación, que deberá ser concedida polo órgano responsable da xestión da axuda. A non xustificación de alomenos o 70% do gasto correspondente aos investimentos subvencionables implicará a perda da totalidade da subvención.
2. Para efectuar o pagamento da axuda concedida é necesario que as entidades beneficiarias presenten a solicitude de pagamento acompañada da seguinte documentación:
a) Facturas orixinais, e demais documentos de valor probatorio equivalente con validez no tráfico xurídico mercantil ou con eficacia administrativa que xustifiquen os gastos e investimentos realizados. Tamén se achegará transferencia bancaria, certificación ou calquera outro documento, orixinal ou cotexado, que acredite fidedignamente o seu pagamento efectivo. Non se admitirán procedementos de financiamento mediante leasing ou renting.
b) Certificación da entidade, en que se detalle a súa aceptación expresa da subvención nos termos en que se lle concedeu.
c) Declaración do conxunto das axudas solicitadas, tanto as aprobadas ou concedidas como as pendentes de resolución, para un mesmo proxecto, das distintas administracións públicas competentes ou das súas entidades vinculadas ou dependentes, segundo artigo 12º punto d) da Lei 9/2007, do 13 de xuño (DOG nº 121, do 25 de xuño), de subvencións de Galicia.
d) Copia cotexada da inscrición de todas as máquinas, apeiros e equipamentos no Rexistro Oficial de Maquinaria Agrícola, así como da súa documentación técnica e matriculación cando corresponda.
e) No caso de construcións, o último pagamento non se efectuará ata a presentación da licenza definitiva de obras.
f) Calquera outra que se sinale expresamente na resolución de concesión.
3. A documentación xustificativa dos investimentos dirixirase preferentemente ao Servizo de Fomento Asociativo Agrario da Dirección Xeral de Produción, Industrias e Calidade Agroalimentaria (Consellería do Medio Rural, edificios administrativos de Salgueiriños, rúa Irmandiños s/n, Santiago de Compostela).
4. O pagamento da subvención realizarase logo de xustificación polo beneficiario, nos termos recollidos neste artigo. Producirase a perda do dereito ao cobramento total ou parcial da subvención nos supostos de falta de xustificación ou de concorrencia dalgunha das causas previstas no artigo 33º da Lei 9/2007, do 13 de xuño (DOG nº 121, do 25 de xuño), de subvencións de Galicia.
Artigo 20º.-Seguimento e control.
1. Toda alteración das condicións que se tiveron en conta para a concesión da subvención, incluída a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á correspondente modificación da resolución de concesión.
2. Calquera modificación dos investimentos aprobados, que supoña un cambio de localización, obxectivos, conceptos, prazo de execución ou variación do orzamento, así como de calquera condición específica sinalada na resolución de concesión, requirirá a autorización desta consellería, unha vez presentada a correspondente solicitude xustificativa. No caso de redución dos investimentos, sempre que se manteñan os obxectivos iniciais, a subvención concedida verase diminuída na contía proporcional conseguinte.
3. A Dirección Xeral de Produción, Industrias e Calidade Agroalimentaria realizará os controis sobre o terreo así como as comprobacións e inspeccións que considere oportunas, co fin de comprobar a veracidade dos datos e da documentación presentada, así como o lóxico seguimento e control das axudas concedidas, en especial a contabilidade e/ou a xestión técnico-económica da maquinaria. Ademais da documentación complementaria que durante a tramitación do procedemento lles poidan exixir os órganos correspondentes da Dirección Xeral de Produción, Industrias e Calidade Agroalimentaria, os beneficiarios deberán someterse ás actuacións de comprobación e control financeiro das entidades competentes e, en particular, da Consellería do Medio Rural, Intervención Xeral da Comunidade Autónoma, Fondo Galego de Garantía Agraria (Fogga), Consello de Contas e ás que sexan realizadas por calquera órgano comunitario de inspección ou control.
4. Así mesmo, no caso de axuda a investimentos financiados no marco do Programa de Desenvolvemento Rural de Galicia 2007-2013, será de aplicación o referido a controis sobre o terreo, así coma o réxime de controis, reducións e exclusión reguladas no Regulamento (CE) 1975/2006, da Comisión, do 7 de decembro (DO L 368, do 23 de decembro), polo que se establecen disposicions de aplicación do Regulamento CE nº 1698/2005 do Consello, do 20 de setembro de 2005 (DO L 277, do 21 de outubro), no que respecta á aplicación dos procedementos de control e a condicionalidade en relación coas medidas da axuda ao desenvolvemento rural.
Artigo 21º.-Reintegro da axuda, obriga de facilitar información e réxime sancionador.
1. O interesado ten a obriga do reintegro, total ou parcial, da subvención ou axuda pública percibida xunto cos xuros de demora devengados desde o seu pagamento, nos supostos de incumprimento das condicións establecidas para a súa concesión, así como nos demais supostos previstos no artigo 33º da Lei 9/2007, do 13 de xuño (DOG nº 121, do 25 de xuño), de subvencións de Galicia.
2. Sen prexuízo do establecido no parágrafo anterior, e na normativa comunitaria aplicable, aos beneficiarios das axudas reguladas nesta orde seralles de aplicación o réxime de infraccións e sancións previsto nos artigos 50º a 68º da Lei 9/2007, do 13 de xuño (DOG nº 121, do 25 de xuño), de subvencións de Galicia.
3. O interesado ten a obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas, así como as que lle solicite calquera órgano comunitario de inspección ou control.
Artigo 22º.-Medidas informativas e publicitarias das axudas cofinanciadas polo Feader.
No caso de axuda a investimentos cofinanciados por fondos Feader será de obrigatorio cumprimento o seguinte:
1. Nos instrumentos de información e difusión que utilice a Consellería do Medio Rural farase constar que, á marxe doutras fontes de financiamento público, concorre o financiamento con fondos Feader.
2. Conforme o establecido no artigo 58º e no anexo VI do Regulamento (CE) 1974/2006, o beneficiario das axudas deberá cumprir coa normativa sobre información e publicidade das axudas do Feader indicadas no anexo VI do referido regulamento. En particular, no caso de investimentos subvencionados cun custo total superior a 50.000 , o beneficiario deberá colocar unha placa explicativa en que figurará unha descrición do proxecto, así como a bandeira europea e o lema «Fondo Europeo Agrícola de Desenvolvemento Rural: Europa inviste nas zonas rurais».
Artigo 23º.-Réxime de recursos.
1. A convocatoria desta axuda, as súas bases e todos cantos actos administrativos deriven dela poderán ser impugnados polos interesados nos casos e na forma establecidos na Lei 30/1992, do 26 de novembro (BOE nº 285, do 27 de novembro), de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro (BOE nº 12, do 14 de xaneiro).
2. As resolucións expresas ou presuntas ditadas en aplicación desta orde esgotan a vía administrativa, e contra elas poderase interpor potestativamente recurso de reposición ante o conselleiro de Medio Rural, no prazo dun mes contado a partir do día seguinte ao da súa notificación se é expresa, ou de tres meses contados a partir do día seguinte a aquel en que se produza o acto presunto, segundo os casos; ou ben poderá ser impugnada directamente ante o órgano xurisdicional contencioso-administrativo, no prazo de dous meses.
3. En todo o non previsto nesta orde será de aplicación o disposto nos artigos da Lei 9/2007, de 13 de xuño (DOG nº 121, do 25 de xuño), de subvencións de Galicia.
Sección segunda
Convocatoria
Artigo 24º.-Convocatoria.
Convócanse, de acordo coas bases reguladoras establecidas nesta orde, as axudas para o ano 2009.
Artigo 25º.-Prazo de presentación.
O prazo de presentación de solicitudes será de dous meses a partir do día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o derradeiro do mes.
Artigo 26º.-Financiamento.
As axudas concedidas financiaranse con cargo ás seguintes partidas orzamentarias:
Aplicación 11.03.712-C.770.1, cofinanciada con fondos Feader, por un importe de 200.000  para o exercicio 2009 e 200.000  para o exercicio económico 2010, cofinanciada con fondos Feader;
Aplicación 11.03.712-C.770.3, dotada con fondos finalistas do Ministerio e Medio Ambiente e Medio Rural e Mariño, por un importe de 540.330  para o exercicio 2009 e 200.000  para o exercicio económico 2010; con cargo a esta partida só se subvencionarán investimentos incluídos no Plan de Innovación Tecnolóxica, resumidos no anexo VIII desta orde.
Poderanse utilizar así mesmo outros remanentes que puideran existir nas mesmas aplicacións, dos orzamentos xerais da Comunidade Autónoma de Galicia.
As devanditas aplicacións orzamentarias poderán ser incrementadas con fondos adicionais comunitarios, estatais e desta comunidade autónoma.
Esta orde tramítase conforme o establecido na orde da Consellería de Economía e Facenda do 11 de febreiro de 1998, modificada polas ordes do 27 de novembro do 2000 e do 25 de outubro de 2001, relativas á tramitación anticipada de expedientes de gasto, polo que queda condicionada a súa eficacia a que exista crédito adecuado e suficiente nos orzamentos da Comunidade Autónoma de Galicia para o vindeiro ano 2009, aprobados polo Consello da Xunta de Galicia, e en trámite parlamentario actualmente.
Disposicións adicionais
Primeira.-En todo aquilo non previsto nesta orde será de aplicación o disposto no Regulamento 1698/2005, do Consello, do 20 de setembro de 2005 (DO L 277, do 21 de outubro), relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), no Regulamento 1974/2006 da Comisión, do 15 de decembro (DO L 368, do 23 de decembro), polo que se establecen disposicións de aplicación do anterior, no Regulamento 1975/2006, da Comisión, do 7 de decembro (DO L 368, do 23 de decembro), polo que se establecen disposicións de aplicación do Regulamento (CE) nº 1698/2005 do Consello, do 20 de setembro de 2005 (DO L 277, do 21 de outubro), no que respecta á aplicación dos procedementos de control e condicionalidade en relación coas medidas de axuda ao desenvolvemento rural, no Programa de desenvolvemento rural de Galicia 2007-2013 aprobado pola Unión Europea, na Lei 9/2007, do 13 de xuño (DOG nº 121, do 25 de xuño), de subvencións de Galicia, así como no
Decreto 287/2000, do 21 de novembro (DOG nº 238, do 11 de decembro), polo que se desenvolve o réxime de axudas e subvencións públicas da Comunidade Autónoma de Galicia, no que non se opoña á citada Lei 9/2007.
Segunda.-De conformidade co artigo 13.4º da Lei 4/2006, do 30 de xuño (DOG nº 121, do 14 de xullo), de transparencia e de boas prácticas na Administración Pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web.
Así mesmo, de acordo co establecido na disposición adicional primeira do Decreto 132/2006, do 27 de xullo (DOG nº 53, do 9 de agosto), de creación dos rexistros de axudas, subvencións e convenios e sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso. O interesado poderá facer constar o seu dereito a que non se fagan públicos os seus datos cando concorra algunha das circunstancias previstas na letra d) do apartado 2 do artigo 15 da Lei 9/2007, do 13 de xuño (DOG nº 121, do 25 de xuño), de subvencións de Galicia.
Disposición derrogatoria
Derrógase a orde da Consellería do Medio Rural, do 29 de maio de 2008, pola que se establecían as bases reguladoras das axudas para o fomento do asociacionismo na utilización de maquinaria agrícola en Galicia, que se publicou no Diario Oficial de Galicia nº 109 , do 6 de xuño de 2008.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria da Consellería do Medio Rural para que, no ámbito das súas competencias, dite as normas necesarias para a correcta aplicación, desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de decembro de 2008.
Alfredo Suárez Canal
Conselleiro do Medio Rural
Ver referencia pdf "00500D006P086.PDF"
ANEXO VIII
Investimentos recollidos no Plan de Innovación Tecnolóxica
1.Adquisición de maquinaria agraria de nova tecnoloxía:
1.1. Plan de mecanización racional da produción e aproveitamento das forraxes.
a) Maquinaria de preparación do terreo.
b) Maquinaria de sementeira.
c) Maquinaria de transporte e almacenamento.
d) Maquinaria de mestura ou distribución.
1.2. Plan de racionalización do emprego de estercos, xurros e lodos na fertilización dos terreos de labor.
a) Cisternas e batedores de xurro.
b) Aplicadores-enterradores de esterco e lodos e fertilizadoras de distribución electrónica.
c) Separadores de esterco sólido/líquido.
d) Inxectores e implementos de distribución específicos.
e) Remolques distribuidores de esterco.
1.3. Plan de fomento do emprego de maquinaria e equipamentos que representen unha innovación tecnolóxica.
a) Maquinaria para sementeira, plantación e recolleita de pataca e outros produtos hortofrutícolas.
b) Maquinaria para a aplicación de produtos fitosanitarios: herbicidas, sulfatadoras, atomizadores, equipos móbiles para control e calibrado dos aplicadores.
2. Maquinaria agroforestal de limpeza e mantemento da superficie cultivable e áreas de produción potencial ou risco de incidencias por lume forestal e calquera outro equipamento que se precise para as prácticas culturais e silvícolas propias deste sector:
a) Rozadoras de brazo desprazable de alta capacidade.
b) Asteladoras e equipos de limpeza de matorral e monte baixo.
c) Plantadoras, rippers e rozadoras de cadeas.
d) Equipamentos individuais de roza, silvicultura e protección.
3. Construcións e/ou adquisición de instalacións de almacenamento e distribución de combustible para uso agrario.
4. Construción e /ou adquisición de instalacións para o lavado e mantemento de maquinaria e apeiros.
5. Instalacións fixas e equipamentos para silos destinados ao almacenamento de fertilizantes a granel.
6. Construción e/ou adquisición de instalación de balsas ou fosas de xurro en réxime asociativo.
7. Instalacións e/ou equipamento de sistemas mecánicos homologados en viñedo en pendente superior ao 15%.
8. Construción e/ou adquisición de instalacións para almacenamento de forraxes ensiladas.
9. Gastos en programas informáticos específicos de xestión de parques de maquinaria.
10. Gastos vinculados aos investimentos anteriores en estudos tecnico-económicos de viabilidade, honorarios de proxectos, dirección e certificación final de obra.